b'\n_START_ARTICLE_\nJanez Tom\xc5\xa1i\xc4\x8d (admiral)\n_START_SECTION_\n\xc5\xbdivljenje in delo\n_START_PARAGRAPH_\nTom\xc5\xa1i\xc4\x8d je od 1928-1931 obiskoval Vojnopomorsko akademijo v Dubrovniku. V letih 1931\xe2\x88\x921941 je slu\xc5\xbeboval v Jugoslovanski kraljevi vojni mornarici. Aprila 1941 so ga usta\xc5\xa1ke oblasti izgnale iz Hrvatske; \xc5\xa1e istega leta je za\xc4\x8del sodelovati z OF, zakar je bil od 24. marca 1942 do 25. aprila 1943 interniran v tabori\xc5\xa1\xc4\x8du Gonars in Chiesa Nuova pri Padovi. Avgusta 1943 se je vklju\xc4\x8dil v NOB ter oktobra istega leta vstopil tudi v KPJ. Po vstopu v NOB je postal na\xc4\x8delnik \xc5\xa1taba Tom\xc5\xa1i\xc4\x8deve brigade; nato komandant IV. pomorskega obalnega sektorja na Hvaru in Visu (dec. 1943\xe2\x80\x94jan. 1944), Baze vojne mornarice v Monopoliju (Italija; od febr. do maja 1944), III. pomorskega obalnega sektorja v Zaglavu pri Saliju na Dugem otoku (maj\xe2\x80\x94sept. 1944), Pomorske komanda severnega Jadrana (marec\xe2\x80\x94avg. 1945), vmes vodja mornari\xc5\xa1ke skupine pri 9. korpusu NOVJ. Po koncu vojne je bil med drugim komandant flote jugoslovanske vojne mornarice v \xc5\xa0ibeniku (1945-1948), na\xc4\x8delnik Vojno-pomorskega centra v Divuljah pri Splitu (1951-1954), na\xc4\x8delnik mornari\xc5\xa1ko tehni\xc4\x8dnega in\xc5\xa1tituta v Splitu (1954-1957) in Visoke vojno pomorske akademije ter Operativnega oddelka poveljstva voja\xc5\xa1kopomorskega obmo\xc4\x8dja (1957-1964). V \xc4\x8din kontraadmirala je napredoval leta 1958. Napisal je knjigo Narodnoosvobodilni boj na Jadranu in slovenski pomor\xc5\xa1\xc4\x8daki (1974) in ve\xc4\x8d strokovnih \xc4\x8dlankov.'